Зи чэзу къыдэкIыгъуэр
«Нур» журналым и еянэ къыдэкIыгъуэр дунейм къытехьащ.
Ар къызэIуех Уэрэзей Афлик итха «ЕджапIэ» усэмкIэ. АдэкIэ итщ ХьэдэгъэлI Аскэр итхыжа нарт хъыбархэм къыхаха «Сэтэней удз» жыхуиIэр.
Уэзы Мухьэмэд итха «ТIури фIыщ» рассказыр топсэлъыхь балигъ хъумэ, къыхахыну IэщIагъэм теухуауэ щIалэ цIыкIуитIыр зэрызэдауэм.
УсакIуэ КIэщт Мухьэз къызэралъхурэ илъэс 75-рэ зэрыхъуам теухуауэ журналым тридзащ усакIуэм тепсэлъыхь тхыгъэ кIэщIрэ абы сабийхэм папщIэ итха усэхэм ящыщ зытIущрэ.
Композитор ХьэIупэ ДжэбрэIилрэ усакIуэ АфIэунэ Лиуанрэ зэдатхауэ щыта «Гъэмахуэ» сабий уэрэдыр тридзащ журналым.
АдэкIэ фыкъыщеджэнщ Хьэту Пётр усэбзэкIэ зэхилъхьа къуажэхьхэм.
«ЩIэблэ» Iыхьэм традзащ фIыуэ еджэ ныбжьыщIэхэм я сурэтхэр.
ЦIыкIухэм ягу ирихьынщ Дзэлыкъуэкъуажэ щыщ, етхуанэ классым щеджэ Бабыгуей Миланэ итха «Бжьэмрэ гъудэ зэрыбынымрэ» таурыхъыр.
Мы къыдэкIыгъуэм апхуэдэуи итщ Мэз Аниуар цIыкIухэм папщIэ итха усэхэр.
Трындык Нико- лай (1916 — 1987) КъБАССР-м щIыхь зиIэ и художникт. Абы и творчествэр зэрыщыту зытриухуар ди лъахэрт. Николай тепсэлъыхь «Художник Iэзэ» тхыгъэмрэ абы и лэжьыгъэхэм ящыщ зыбжанэрэ итщ журналым.
«Жаншэрхъ» Iыхьэм регби спорт лIэужьыгъуэм республикэм зэрызыщиужьам Жыласэ Заурбэч щытопсэлъыхь.
«Дэ къытхуатх» псалъащхьэм щIэту традзащ Дзэлыкъуэкъуажэ дэт 1-нэ еджапIэм и 2-нэ классым щIэс Къэшэж Аслъэнбэч итха «Щабэ» хъыбарымрэ езы щIалэ цIыкIум абы ехьэлIауэ ищIа хьэ сурэтымрэ.
«Псалъэзэблэдзым» фигъэлъыхъуэнущ «Н» хьэрфымкIэ къыщIидзэ псалъэхэм.
«Нурым и гъуджэм», зэрыхабзэу, къощ нэхъыфIу еджэ ныбжьыщIэхэм я сурэтхэр.
АБЗУАН Пщымахуэ.
